Chess (musikal)

Chess er en musikal fra 1986 skapt av Tim Rice, Björn Ulvaeus og Benny Andersson. Historien sentreres rundt en politisk drevet sjakkturnering under den kalde krigen, hvor en amerikansk og en sovjetrussisk stormester må kjempe om en kvinne som jobber for den ene, men forelsker seg i den andre. Musikalen har blitt referert til som en metafor for 1980-tallets anstrengte forhold mellom USA og Sovjetunionen.Den mest kjente utgivelsen av musikalen er konseptalbumet med blant andre Tommy Körberg, Elaine Paige og Barbara Dickson, som ble gitt ut våren 1984. CD-en og DVD-en av en komplett konsertversjon fra Royal Albert Hall i London, med blant andre Idina Menzel, Adam Pascal og Kerry Ellis, ble utgitt i 2008.


== Bakgrunn ==
Musikalen Chess har en brokete forhistorie. Ideen fikk Tim Rice under verdensmesterskapet i sjakk i 1972, da Bobby Fischer fra USA spilte mot Boris Spasskij fra Sovjetunionen. Dette var i den kalde krigens dager, og mesterskapet foregikk i Reykjavík på Island. I kulissene var det stor uro på grunn av Fischers ville oppførsel, samtidig som han var genial i sine trekk. Dette gjorde at en «hel verden» fulgte mesterskapet, uten å tidligere ha noen interesse for sjakk. Det var motsetningen mellom øst og vest som fascinerte og skapte førstesidestoff.
Senere ble denne spenningen videreført gjennom verdensmesterskapet der Viktor Kortsjnoj, som hadde hoppet av fra Sovjetunionen og flyttet til vesten, spilte mot Anatolij Karpov som bodde i Sovjetunionen. «Dette var ingredienser for en dramatisk musikal», forteller Tim Rice på den offisielle nettsiden for Chess. Han hadde tidligere satt opp Jesus Christ Superstar (1971) og Evita (1978) sammen med Andrew Lloyd Webber, og hadde tenkt å samarbeide med Lloyd Webber også på denne musikalen. Lloyd Webber var imidlertid godt i gang med sin egen musikal, Cats, og Rice ble derfor tipset av den amerikanske produsenten Richard Vos om å kontakte ABBAs Benny Andersson og Björn Ulvaeus. De tre møttes for første gang i Stockholm 15. desember 1981 for å diskutere konseptet, og Andersson og Ulvaeus ble fort investert i prosjektet.
På samme måte som Rice hadde gjort både med Jesus Christ Superstar og Evita, og som hadde vist seg å være svært suksessfullt, ble også Chess først gitt ut som et konseptalbum. Innspillingen begynte i november 1983, og verket – som kom ut i 1984 – ble brukt til å delfinansiere oppsetningen på Prince Edward Theatre på West End i London. Ettersom Andersson og Ulvaeus holdt til i Sverige mens Tim Rice bodde i England på denne tiden ble albumet spilt inn i flere deler, både i Stockholm og i London. Miksingen av albumet gikk for seg på Polar Studios i Stockholm, ABBAs «faste» lydstudio.


== Forskjeller mellom ulike versjoner ==
Chess har hatt en lang historie preget av mange revisjoner og omskrvinger. Under følger de største forskjellene mellom de største produksjonene av musikalen.


== Produksjoner ==


== Chess spilt i Sverige ==
I Sverige hadde Chess premiere februar 2002. Forestillingen ble spilt 325 ganger fram til juni 2003, og den ble sett av nesten en halv million. Forestillingen ble i 2003 gitt ut på DVD.


=== Rolleliste (utvalg) ===
Anatolij – Tommy Körberg
Florence – Helen Sjöholm
Freddie – Anders Ekborg
Svetlana – Josefin Nilsson
Molokov – Per Myrberg
Domaren – Rolf Skoglund
Anatolijs sønn – Axel Myrberg, Carl Fredrik Järrel, Viktor, Axel, Adam


== Chess spilt i Norge ==
Allerede i 1987 ble konsertversjonen av musikalen satt opp i aulaen til Fredrikstad bibliotek. Kjell Martinsen stod for musikalsk ledelse og flere kjente skuespillere var med. 
I 1988 ble en konsertutgave av Chess satt opp i Sandefjord. Dette var en lokal oppsetning med musikere, sangere og dansere fra hele Vestfold. Som trekkplaster hadde man klart å få med seg den faste gitaristen til Abba, Lasse Wellander. Han hadde også vært gitarist i London-oppføringen av Chess. Oppsetningen i Sandefjord ble en stor suksess, og det ble spilt 17 fullsatte forestillinger i et gammelt produksjonslokale i Nybyen som hadde blitt gjort om til konsertsted for anledningen.
Sommeren 2005 ble Chess satt opp på to ulike steder i Norge, fortsatt som konsertversjoner: Den første produksjonen var atter en gang i Sandefjord. Nå også med større trekkplaster som Tommy Körberg, Guri Schanke og Svein Greger i rollene. Den andre produksjonen var satt opp av Opera Bergen på Bergenhus Festning med flere kjente operasangere i de ledende rollene.I 
Den første gangen musikalen Chess ble satt opp som en fullverdig musikal i Norge var i 2006, og denne gangen ble musikalen fremført på nynorsk. Ansvarlig for denne oppsetningen var Bømlo Musikallaug, og forestillingene fant sted i Moster Amfi. Hovedrolleinnehaverne var Rein Alexander som russeren Anatoly, Lisa Stokke som Florence, Heine Totland som Freddy Trumper og Elisabeth Moberg som Svetlana.
2007 ble det satt opp en miniversjon i Fredrikstad, med Kjell Martinsen som musikalsk leder, og Lars Tomtum som leder for koret og danserne.
En spesiallaget versjon, dirigert av Anders Eljas, ble satt opp i Tromsø i forbindelse med Sjakk OL i 2014. Der gjentok Lisa Stokke rollen som Florence, og fremførte også ved åpningsseremonien.
I 2020 fikk Chess sin første innendørs fullskalaproduksjon på Folketeateret i Oslo. Denne oppsetningen var en viderutviklet versjon av den svenske versjonen, med nye orkestreringer. Hovedrollene ble spilt av André Søfteland som Anatolij, Espen Grjotheim som Freddie, Karoline Krüger/Sanne Kvitnes som Florence, Marion Ravn som Svetlana, Elisabeth Andreassen som Dommeren (The Arbiter) og Øystein Røger som Molokov. I mars 2020 ble forestillingen midlertidig innstilt på grunn av koronaviruspandemien som brøt ut i Norge da, men ble senere tatt opp igjen og skal grunnet alle utsettelser gå til tidlig 2023.


== Referanser ==


== Eksterne lenker ==
Offisielt nettsted
(en) Chess (musical) – kategori av bilder, video eller lyd på Commons 
(en) Chess på Internet Broadway Database
YouTube: Tommy Körberg synger End Game i en konsert i 1997, Danmark